Diari Oficial de la Generalitat Valenciana


Sumari del DOGV 5373, del 24-10-2006 (2006/11324)

Informació pública de les bases particulars per a l'adjudicació del programa d'actuació per gestió indirecta per al desenvolupament de la unitat d'execució 1 del Pla General d'Ordenació Urbana d'Estubeny.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5373

Data del DOGV
:   24-10-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/11556


Organisme emissor
:   Ajuntament d'Estubeny

Tipus de document
:   Anunci

Informació pública de les bases particulars per a l'adjudicació del programa d'actuació per gestió indirecta per al desenvolupament de la unitat d'execució 1 del Pla General d'Ordenació Urbana d'Estubeny. [2006/A11819]  
Per l'Acord del Ple de data 3 d'agost del 2006, s'han aprovat les bases particulars reguladores del programa, que s'adjunten al present document i que s'adeqüen al contingut legalment establit en els articles 131.2 de la Llei 16/2005, de 31 de desembre, Urbanística Valenciana, i 286 del Reglament d'Ordenació i Gestió Territorial i Urbanística.  
Bases particulars per a l'adjudicació del programa d'actuació integrada per gestió indirecta per al desenvolupament de la unitat d'execució 1 del Pla General d'Ordenació d'Estubeny  
CAPÍTOL I. Els elements del contracte  
Base 1a. L'objecte del contracte  
El contracte té com a objecte el desenvolupament i execució del programa d'actuació integrada que s'especifica en l'annex I adjunt a les presents bases particulars de programació.  
Base 2a. El règim jurídic del contracte  
El present contracte té naturalesa administrativa especial, i es regirà per les disposicions incloses en la Llei 16/2005, de 30 de desembre, Urbanística Valenciana, el Reglament d'Ordenació i Gestió Territorial i Urbanística, aprovat pel Decret 67/2006, de 12 de maig, i les clàusules integrades en les presents bases particulars de programació, així com en les bases generals de programació.  
S'aplicaran supletòriament les disposicions establides en el títol IV del llibre II del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i les establides en el Reglament General de la dita llei, aprovat pel Reial Decret 1098/2001, de 12 d'octubre, així com les normes de dret comunitari i la resta de disposicions que regulen la contractació administrativa de les entitats locals que se li apliquen.  
En cas de contradicció entre els documents contractuals adés citats, l'ordre de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.  
Base 3a Les prerrogatives de l'Ajuntament  
De conformitat amb el que disposa la Llei de Contractes de les Administracions Públiques, l'Ajuntament té la prerrogativa d'interpretar els contractes per al desenvolupament i execució dels programes d'actuació integrada, resoldre els dubtes que oferisca el seu compliment, modificar-los per raó d'interés públic, acordar la seua resolució i determinar els efectes d'esta, de conformitat amb les causes, efectes i procediments establits en la normativa aplicable.  
Base 4a. Preu de licitació  
S'estableix un preu màxim de licitació de 536.000,00 € IVA exclòs, que serveix de base per al càlcul de la garantia provisional.  
Aniran a càrrec de l'adjudicatari les despeses de publicitat del procediment de licitació.  
Base 5a. El termini de desenvolupament i execució del programa d'actuació  
5.1. El termini total estimat per al desenvolupament i execució del programa d'actuació serà el fixat en l'apartat H) de l'annex I, i començarà a partir de l'endemà de la signatura del contracte d'adjudicació fins a la data d'expedició de l'acta de recepció de les obres d'urbanització.  
5.2. A l'efecte del que disposa l'apartat H) de l'annex I, l'inici de les obres d'urbanització s'acreditarà mitjançant una acta de replantejament i la finalització mitjançant el corresponent certificat final d'obres expedit pel director d'estes.  
5.3. En cas d'acceptar-se pròrrogues sobre els terminis establits en l'apartat H) de l'annex I, estes hauran de ser acordades de forma expressa per l'Ajuntament, amb la sol·licitud prèvia de l'adjudicatari. En cap cas es prorrogaran els terminis fixats per mutu consentiment tàcit.  
Els terminis establits en l'apartat H) de l'annex I podran ser prorrogats i suspesos d'acord amb el que disposa la Llei de Contractes de les Administracions Públiques i en el Reglament de Contractes de les Administracions Públiques, i la resta de normativa que hi siga aplicable.   
5.4. L'incompliment dels terminis estipulats en l'apartat H) de l'annex I, així com de les possibles pròrrogues que pogueren acordar-se, comportarà la imposició a l'adjudicatari de les penalitats per demora que hi siguen aplicables o, si pertoca, la resolució del contracte, d'acord amb els termes i condicions que es prevegen en el contracte d'adjudicació, de conformitat amb el que disposa la Llei Urbanística Valenciana.  
Base 6a. La garantia provisional i definitiva  
6.1. Tots els concursants que participen en el procediment de licitació del programa d'actuació integrada hauran de constituir, en la forma i als efectes establits en la Llei de Contractes de les Administracions Públiques, una garantia provisional per l'import assenyalat en l'apartat I) de l'annex I, equivalent al 2 per 100 de l'estimació aproximada de les càrregues del programa fixada en l'apartat G) de l'annex I.  
La garantia provisional respondrà del manteniment de les propostes del programa d'actuació integrada pels licitadors fins a l'adjudicació, i de la proposta de l'adjudicatari fins a la formalització del corresponent programa.  
6.2. Les proposicions que es retiren amb anterioritat al transcurs del termini de què disposa l'Ajuntament per a l'adjudicació del programa actuació sense que esta s'haja resolt, no tindran dret a la devolució de la garantia provisional. La renúncia de l'adjudicatari a la formalització del contracte per al desenvolupament i execució del programa d'actuació comportarà, entre altres qüestions, la pèrdua de la garantia provisional.  
6.3. En el cas d'unions temporals d'empresaris, les garanties provisionals podran constituir-se per una o diverses de les empreses participants, sempre que en conjunt s'abaste la quantia que figure en l'apartat I) de l'annex I, i garantisca solidàriament tots els integrants de la unió temporal.  
6.4. L'adjudicatari del contracte del programa d'actuació integrada estarà obligat a constituir una garantia definitiva, financera o real, prestada i mantinguda per l'urbanitzador, per l'import assenyalat en l'apartat I) de l'annex I, d'acord amb la Llei de Contractes de les Administracions Públiques. Transcorregut el termini de dotze mesos des que s'entenguen rebudes les obres d'urbanització, pertocarà la devolució de la garantia definitiva.  
CAPÍTOL II. L'adjudicació del contracte  
Base 7a. El procediment i forma d'adjudicació  
El contracte s'adjudicarà mitjançant concurs, en els termes establits legalment i reglamentàriament.  
Base 8a. La presentació de les proposicions  
8.1. Les proposicions de programa d'actuació integrada es presentaran de conformitat amb el model que s'adjunta a les presents bases particulars de programació com a annex II.  
8.2. Si l'últim dia del termini de presentació de proposicions coincideix amb dissabte, diumenge o festiu, el termini es prolongarà fins al següent dia hàbil.  
8.3. Cada concursant no podrà presentar més d'una proposició.   
8.4. S'admetran les propostes de millores en l'ordenació mitjançant la presentació, si pertoca, dels corresponents instruments de planejament.   
8.5. Cada concursant no podrà subscriure cap proposta en unió temporal amb altres si ho ha fet individualment o figura en més d'una agrupació. L'incompliment d'estes normes donarà lloc a la no-admissió de totes les propostes de programa d'actuació presentades per este.  
8.6. Les ofertes hauran de mantenir-se fins que transcórrega el termini per a l'adjudicació del programa d'actuació sense que l'Ajuntament n'haja resolt l'adjudicació i aprovació.  
Base 9a. La documentació de les proposicions  
9.1. Les proposicions que es presenten constaran de tres sobres tancats denominats document núm. 1, document núm. 2, i document núm. 3.  
9.2. En cada un dels sobres figurarà externament el nom del licitador i la seua signatura o de la persona que el represente, persona o persones de contacte, domicili social, telèfon i fax, a l'efecte de comunicacions, així com la denominació del programa d'actuació.   
Cada un dels sobres inclourà, en l'original o còpia autèntica o autenticada, la documentació exigida. En el cas d'empreses estrangeres, la seua documentació oficial haurà de ser transcrita de forma oficial al castellà.  
Les proposicions es presentaran amb tipografia clara i no s'acceptaran aquelles que tinguen omissions, errors o ratllades, que impedisquen conéixer clarament les dades o requisits per a considerar l'oferta.  
L'omissió de qualsevol dels documents esmentats, o la inobservança estricta del compliment del que disposen els apartats anteriors, serà motiu per a no admetre l'oferta, llevat que s'observen defectes o omissions esmenables en la documentació presentada, cosa es comunicarà als concursants a fi que aporten els documents o realitzen les actuacions que siguen pertinents.  
9.3. La documentació que hauran de presentar els concursants serà la que a continuació es descriu:  
Document núm. 1. Títol: documentació administrativa:  
A) Documents acreditatius de la personalitat del concursant:  
1. Escriptura de constitució o de modificació del concursant, en el cas que siga persona jurídica, i acreditació d'estar inscrit en el Registre Mercantil, quan este requisit siga exigible conforme a la legislació mercantil que hi siga aplicable. Si no ho fóra, l'acreditació de la capacitat d'obrar es realitzarà mitjançant l'escriptura o document de constitució, estatuts o acta fundacional, en la qual consten les normes per què es regula la seua activitat, inscrits, si pertoca, en el corresponent registre oficial.  
2. Document nacional d'identitat o el document que, si pertoca, actue en representació seua si el concursant és persona física individual.  
3. Les empreses no espanyoles d'estats membres de la Unió Europea, o signataris de l'Acord sobre l'Espai Econòmic Europeu hauran d'acreditar-ne la inscripció en els registres o presentar els certificats que s'indiquen en l'annex I del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.  
4. La capacitat d'obrar de les empreses estrangeres no incloses en l'apartat anterior s'acreditarà mitjançant un informe de la respectiva Missió Diplomàtica Permanent o Oficina Consular d'Espanya al lloc del domicili de l'empresa, on es farà constar, amb la prèvia acreditació per l'empresa, que figura inscrita en el registre local professional, comercial o anàleg o, si no n'hi ha, que actuen amb habitualitat en el tràfic local en l'àmbit de les activitats a què s'estén l'objecte del contracte.  
A més, haurà d'adjuntar-se un informe de la Missió Diplomàtica Permanent d'Espanya o de la Secretaria General de Comerç Exterior del Ministeri d'Economia sobre la condició d'Estat signatari de l'acord sobre contractació pública de l'Organització Mundial del Comerç o, l'informe de reciprocitat a què es refereix l'article 23.1 del text refós.  
5. Quan dues o més empreses concórreguen conjuntament, cada una d'elles ha d'acreditar la seua personalitat i capacitat d'obrar, i hauran de presentar un escrit, signat per totes les empreses, pel qual es comprometen de forma expressa a constituir-se formalment en unió temporal en cas de resultar adjudicatàries, i on hauran d'indicar els noms i circumstàncies dels empresaris que la subscriuen, la participació de cada una d'ells en la futura unió temporal i designació de la persona o entitat que durant la vigència del contracte exercirà la plena representació de tots ells enfront de l'Ajuntament.  
Totes les empreses que integren la unió temporal respondran solidàriament enfront de l'Ajuntament del compliment del contracte.  
B) Documents acreditatius de la representació:  
Les persones que compareguen o signen proposicions en nom d'unes altres presentaran una documentació acreditativa de la representació degudament validada, i hauran d'adjuntar el seu document nacional d'identitat, o el document que, si pertoca, actue en representació seua.  
C) Documents que acrediten la solvència econòmica i financera:  
La justificació de la solvència econòmica i financera del concursant s'acreditarà pels mitjans establits en l'annex III.   
Si per raons justificades l'urbanitzador no està en condicions de presentar les referències sol·licitades per l'Ajuntament, en podrà acreditar la solvència econòmica i financera mitjançant els documents que l'Ajuntament considera suficients i que figuren assenyalats en l'annex III.   
La justificació de la solvència econòmica i financera del concursant podrà basar-se en la solvència d'altres entitats, amb independència dels vincles jurídics que tinguen establits entre ells, sempre que s'adjunten els documents assenyalats en l'annex III.  
Les agrupacions d'interés urbanístic acreditaran la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
Quan dues o més persones naturals o jurídiques decidisquen concórrer conjuntament al concurs mitjançant la constitució d'unió temporal d'empresaris, agrupacions d'interés econòmic o altres agrupacions, cada un dels que componen l'agrupació haurà d'acreditar la seua capacitat i la seua solvència conforme al que estableixen les presents bases particulars de programació.  
Els empresaris que desitgen concórrer integrats en la unió temporal hauran d'indicar els noms i circumstàncies dels qui la constituïsquen, la participació de cada un d'ells i que assumeixen el compromís de constituir-se formalment en unió temporal, en cas de resultar adjudicataris. El licitador que subscriga individualment una proposició, no podrà fer-ho en unió temporal amb altres, ni podrà figurar en més d'una unió temporal.  
Les empreses estrangeres acreditaran la seua solvència econòmica i financera d'acord amb el que disposa la Llei de Contractes de les Administracions Públiques i el Reglament de Contractes de les Administracions Públiques.  
D) Documents que acrediten la solvència tècnica i professional:  
La justificació de la solvència tècnica i professional del concursant s'acreditarà pels mitjans establits en l'annex IV.  
Si per raons justificades l'urbanitzador no estiguera en condicions de presentar les referències sol·licitades per l'Ajuntament, podrà acreditar-ne la solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, sempre que acredite que disposarà dels mitjans necessaris per a l'execució del programa d'actuació, havent de presentar amb tal fi els documents assenyalats en l'annex IV.  
Les agrupacions d'interés urbanístic acreditaran la seua solvència econòmica i financera de conformitat amb el que disposa el paràgraf anterior.  
Quan dues o més persones naturals o jurídiques decidisquen concórrer conjuntament al concurs mitjançant la constitució d'unió temporal d'empresaris, agrupacions d'interés econòmic o altres agrupacions, cada un dels que componen l'agrupació haurà d'acreditar-ne la capacitat i solvència conforme al que estableixen les presents bases particulars de programació.  
Les empreses estrangeres acreditaran la seua solvència tècnica i professional d'acord amb el que disposa la Llei de Contractes de les Administracions Públiques i el Reglament de Contractes de les Administracions Públiques.  
E) Declaració responsable en relació amb la capacitat d'obrar i amb les prohibicions de contractar:  
Les proposicions dels concursants hauran d'incloure els documents següents:  
(i) Declaració responsable expressa de no trobar-se sotmés a cap causa de prohibició, incapacitat o incompatibilitat d'acord amb la Llei de Contractes de les Administracions Públiques ajustada al model que s'adjunta com a annex V.   
(ii) Declaració responsable de trobar-se al corrent en el compliment de les seues obligacions tributàries i de les seues obligacions amb la Seguretat Social conforme al model que s'adjunta com a annex VI.  
No obstant això, l'empresari que resulte adjudicatari haurà de presentar abans de la signatura del contracte un certificat positiu de trobar-se al corrent de les seues obligacions tributàries i de trobar-se al corrent en el compliment de les seues obligacions amb la Seguretat Social.  
F) Resguard acreditatiu de la garantia provisional:  
Cada un dels concursants haurà d'aportar el resguard que acredite la constitució de la garantia provisional assenyalada en la base 6a.  
En el cas d'unions temporals d'empresaris, les garanties provisionals podran ser constituïdes per una o diverses de les entitats participants, sempre que en conjunt s'arribe a la quantia del dos per cent assenyalat en el paràgraf anterior i garantisquen solidàriament tots els integrants de la unió temporal.   
G) Declaració d'empreses estrangeres de sotmetiment a jurisdicció:  
Les empreses estrangeres hauran de presentar una declaració de sotmetre's a la jurisdicció dels jutjats i tribunals espanyols de qualsevol ordre, per a totes les incidències que de manera directa o indirecta puguen sorgir del contracte, amb renúncia, si pertoca, al fur jurisdiccional estranger que puga correspondre al licitador.  
H) Acta notarial acreditativa d'haver-se practicat o intentant practicar els avisos d'inici del procediment de gestió indirecta del programa d'actuació integrada a què es refereix la Llei Urbanística Valenciana:  
cada un dels concursants haurà de presentar una acta notarial acreditativa d'haver-se efectuat o intentat efectuar l'avís d'inici del procediment de gestió indirecta del programa d'actuació integrada al domicili fiscal dels qui consten en el cadastre com a titulars dels drets afectats per l'actuació proposada.  
I) Declaració de l'article 121 de la Llei Urbanística Valenciana:  
Les proposicions dels concursants hauran d'incloure la declaració ajustada al model que s'adjunta com a annex VII, i que haurà de reflectir:  
(i) Declaració responsable expressa del concursant de no haver participat en la investigació, l'experimentació, l'estudi o el desenvolupament del Pla General que afecte l'ordenació de l'àmbit del programa pel qual es licita.   
(ii) Declaració responsable expressa del concursant que les persones del seu equip tècnic o redactor no han participat en la redacció, o en la tramitació i aprovació, provisional o definitiva, de plans d'acció territorial o de plans generals relacionats amb l'àmbit objecte del programa, en els dos anys anteriors a l'exposició al públic de la iniciativa.  
Si no es disposara de les dues anteriors, caldria incloure una declaració responsable expressa del concursant del fet que la seua participació o, si pertoca, la de les persones del seu equip tècnic o redactor en la redacció, o en la tramitació i aprovació, provisional o definitiva, de plans d'acció territorial o de plans generals relacionats amb l'àmbit objecte del programa, no ha influït en benefici propi o del seu grup empresarial en la fixació de les condicions que regiran el procediment de programació; o bé del fet que no és una empresa vinculada amb la que incorre en les causes d'inhabilitació referides.  
J) Índex de la documentació enunciat numèricament  
La documentació inclosa en este sobre haurà d'anar precedida d'un índex realitzat en un full independent on constarà enumerat el seu contingut.  
Document núm. 2. Títol: alternativa tècnica  
L'alternativa tècnica del programa d'actuació tindrà el contingut mínim següent:  
a) Identificació del document de planejament que regule l'ordenació detallada que cal desenvolupar.  
b) Àmbit de l'actuació.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si pertoca, estatuts i acords socials seus.  
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants  
f) Projecte d'urbanització, determinant-se tant el corresponent a les obres d'urbanització com a les obres d'edificació dels solars resultants.  
g) Enunciat dels objectius complementaris que es proposen conforme al que disposa la Llei Urbanística Valenciana, amb indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si pertoca.  
i) Inventari preliminar de construccions, plantacions i instal·lacions per a l'enderroc, destrucció o eradicació dels quals s'exigisca la urbanització.  
j) Estimació preliminar i general d'aquelles despeses d'urbanització variables l'import de les quals, fins i tot sent transferible als propietaris, no es puga determinar per la concurrència d'ofertes.  
Serà objecte de valoració la documentació que assenyalen les lletres e), f), g) i h)  
Document núm. 3. Títol: proposició juridicoeconòmica  
La proposició juridicoeconòmica es presentarà degudament signada i datada.  
Haurà d'incloure la documentació necessària per a determinar els aspectes enunciats en l'article 127 de la Llei Urbanística Valenciana, sent objecte de valoració els indicats en les lletres e) i f) del seu apartat 2.  
A més, haurà d'incloure la següent informació, que es considerarà bastant als efectes del que disposa l'apartat 1.a) del referit article 127:  
Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessària per a resultar adjudicatari de parcel·la resultant o de quota indivisa.  
Import global de les càrregues d'urbanització i del coeficient de canvi.  
Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
Base 10a. El lloc i termini de presentació de les proposicions  
10.1. Les proposicions dels interessats per a participar en el concurs del programa d'actuació integrada s'ajustaran al model de proposició que s'adjunta com a annex II.  
10.2. Les proposicions, junt amb la documentació exigida, es presentaran en el Registre General de l'Ajuntament en el termini de tres mesos a partir de la data de l'enviament de l'anunci al Diari Oficial de la Unió Europea. Totes les despeses de publicació que es generen seran a càrrec de l'urbanitzador.  
10.3. La presentació de proposicions suposa l'acceptació de les presents bases particulars de programació per part dels interessats, i implica la declaració responsable que el licitador compleix totes les condicions exigides per a resultar adjudicatari del programa d'actuació integrada.  
Base 11a. Criteris d'adjudicació del programa d'actuació  
11.1. Els criteris d'adjudicació relatius a l'alternativa tècnica valoraran els aspectes següents:  
Millor estructuració zones verdes  
De 0 a 5 punts.  
Qualitat tècnica de les resolucions proposades per a la urbanització  
De 0 a 5 punts.  
Mitjans per al control de la qualitat de cada una de les prestacions que constitueixen l'objecte del programa.  
De 0 a 4 punts.  
Nombre d'habitatges sotmesos a algun règim de protecció pública que es comprometa a promoure l'urbanitzador  
De 0 a 4 punts.  
Inversió en programes de restauració paisatgística o d'imatge urbana dins de l'àmbit del programa.  
De 0 a 3 punts.  
Termini d'execució del programa.  
De 0 a 2 punts.  
Compromís d'edificació simultània a la urbanització dels solars resultants per damunt del 5%.  
De 0 a 2 punts.  
Altres compromisos addicionals assumits voluntàriament i a càrrec seu per l'urbanitzador.  
De 0 a 1 punt.  
El dret a l'obertura de la proposició juridicoeconòmica s'adquirirà respecte d'aquella alternativa tècnica que haja rebut una puntuació igual o superior a 6 punts.  
11.2. Els criteris d'adjudicació relatius a la proposició juridicoeconòmica seran els següents:  
Coeficient de canvi a l'efecte de pagament en terrenys, 15 punts.  
Import de les càrregues d'urbanització, expressat en euros per metre quadrat d'edificabilitat, 10 punts.  
Compromisos financers per a l'execució de les obligacions complementàries assumides voluntàriament i a càrrec seu per l'urbanitzador, 1 punt.  
11.3. Resultarà adjudicatària del programa d'actuació integrada aquella proposició que, sense excedir del preu màxim de licitació estipulat en la base 4a, obtinga una major puntuació com a resultat de la suma de les obtingudes per l'alternativa tècnica i la proposició juridicoeconòmica.  
11.4. El programa d'actuació integrada podrà aprovar-se condicionat a l'efectiva realització de determinacions pròpies d'altres actuacions prèvia o simultàniament programades.  
Base 12a. Les actuacions prèvies a la formalització del contracte  
Amb anterioritat a la signatura del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva establida en l'apartat I) de l'annex I, que serà del 10% sobre les càrregues d'urbanització, o la major a què s'haja compromés l'urbanitzador en la seua proposició juridicoeconòmica, i portar un certificat positiu de trobar-se al corrent de les seues obligacions tributàries, i un certificat positiu de trobar-se al corrent en el compliment de les seues obligacions amb la Seguretat Social.  
Base 13a. La formalització del contracte  
13.1. En el termini d'un mes a partir de la notificació de l'acord d'aprovació i adjudicació del programa d'actuació a l'adjudicatari, es procedirà a la formalització en un document administratiu del contracte per al desenvolupament i execució del programa d'actuació integrada.  
13.2. El document de formalització serà signat per l'alcalde i l'urbanitzador, annexant-hi un exemplar de les bases particulars de programació.  
13.3. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
13.4. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar-ne la resolució, seguint amb tal objecte el procediment establit en la Llei de Contractes de les Administracions Públiques.  
CAPÍTOL III. L'execució del contracte  
Base 14a. L'execució del contracte  
14.1. L'execució del programa d'actuació integrada es realitzarà a risc i ventura de l'urbanitzador, sense perjudici del que s'ha disposat de forma legal i reglamentàriament per a la retaxació de càrregues, amb estricta subjecció a les presents bases particulars de programació, i a les ordres i instruccions que en interpretació d'estes donara l'Ajuntament.  
14.2. L'urbanitzador podrà subcontractar amb tercers la realització parcial de les següents prestacions corresponents al programa d'actuació:  
L'execució d'obres amb un cost que se situe per davall del llindar previst en l'article 120.6 de la Llei Urbanística Valenciana, sempre que no supose un percentatge superior al 50 per 100 de l'import del pressupost d'execució de les obres d'urbanització.  
Els alçaments topogràfics preceptius.  
La redacció del projecte de reparcel·lació.  
La gestió del cobrament de les quotes d'urbanització.  
Aquelles altres prestacions accessòries que no estiguen expressament subjectes a licitació pública per la Llei Urbanística Valenciana o per la legislació reguladora dels contractes de les administracions públiques.  
Base 15a. Les obres d'urbanització  
Les obres d'urbanització seran executades per l'urbanitzador, per ell mateix o a través de contractistes de la seua elecció, atés que el preu màxim de licitació del programa no excedeix de 5.278.000'00 €.  
Base 16a. El compliment del termini i penalitat per demora  
16.1. L'urbanitzador està obligat a complir el termini total d'execució del contracte, així com els terminis parcials fixats en l'apartat H) de l'annex I.  
16.2. La constitució en mora de l'urbanitzador no necessitarà una intimació prèvia per part de l'Ajuntament. Quan existisca demora del termini total imputable a l'urbanitzador, l'Ajuntament podrà optar indistintament per la resolució del contracte o per la imposició de penalitats diàries en la proporció de 0,12 € per cada 601,01 euros sobre les càrregues d'urbanització del programa d'actuació, acordant en este últim cas l'oportuna ampliació del termini d'execució. Cada vegada que les penalitats arriben a un múltiple del cinc per cent de les càrregues d'urbanització aprovades, l'Ajuntament podrà resoldre el contracte o acordar-ne la continuïtat amb la imposició de noves penalitats, de conformitat amb el que disposa la Llei de Contractes de les Administracions Públiques.  
A l'incompliment dels terminis parcials fixats també s'aplicarà el règim de penalitats establides legalment per a l'incompliment del termini total.  
Si el retard fóra produït per motius no imputables a l'urbanitzador i este oferira complir els seus compromisos ampliant el termini que s'havia assenyalat, l'Ajuntament concedirà un termini que serà, almenys, igual al temps perdut, llevat que el contractista en demane un altre menor, de conformitat amb el que disposa la Llei de Contractes de les Administracions Públiques.  
Base 17a. Penalitats per defectuós compliment del contracte  
L'Ajuntament exigirà a l'urbanitzador l'esmena dels defectes, insuficiències tècniques, errors materials, omissions i infraccions de preceptes legals o reglamentaris que li siguen imputables, atorgant-li amb tal fi un termini prudencial que no podrà excedir d'un mes.  
Si persisteix l'incompliment quant a l'execució parcial de les prestacions objecte del contracte, l'Ajuntament podrà optar indistintament per la seua resolució o per computar el temps requerit per a les correccions dels treballs defectuosos o mal executats a l'efecte de sanció per retards, d'acord amb el que estableix la base 17a.  
Base 18a. La pròrroga del contracte  
A petició de l'urbanitzador per causes degudament justificades i d'acord amb la Llei de Contractes de les Administracions Públiques.  
Base 19a. La modificació del contracte  
En el supòsit de modificació del contracte, caldrà ajustar-se al que disposa la Llei de Contractes de les Administracions Públiques.  
TÍTOL IV. L'extinció del contracte  
Base 20a. La resolució del contracte  
20.1. Són causes de resolució del contracte les que estableix la Llei de Contractes de les Administracions Públiques, amb els efectes que s'estableixen en la normativa aplicable, així com les derivades de la incapacitat legal sobrevinguda de l'urbanitzador per a l'exercici de la seua tasca i les altres establides en la legislació general aplicable a les seues relacions amb l'administració.  
20.2. Són també causes de resolució del contracte per causes imputables a l'urbanitzador:  
La demora injustificada en el compliment dels terminis fixats en les presents bases particulars de programació, i la resta de terminis establits en la Llei Urbanística Valenciana i les normes que la despleguen.  
La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o abandó quan el desenvolupament i execució del programa d'actuació haja deixat de desenvolupar-se, no es desenvolupe amb la regularitat adequada o amb els mitjans humans o materials necessaris per a la seua normal execució dins del termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptadors des del requeriment, llevat que la necessitat de la seua execució exigisca un termini major.  
La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. Amb este objecte, es requerirà que la resolució del corresponent expedient sancionador haja guanyat fermesa o haja posat fi a la via administrativa.  
L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercir plenament els drets que la Llei Urbanística Valenciana els atorga.  
La resolució anticipada de l'adjudicació per a la seua gestió directa per causa justificada d'interés públic, sense perjudici de les compensacions econòmiques que puga comportar i que haurà d'avaluar l'acord corresponent.  
La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20 per 100.  
La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
El descobriment de condicions territorials no tingudes en compte en acordar el programa d'actuació i que en facen legalment inviable la prossecució, sense perjudici de les compensacions que siguen procedents, si pertoca, o de la possibilitat d'esmenar les seues previsions, si això fóra possible, sense desvirtuar-les substancialment.  
Incórrer el contractista, durant la vigència del contracte en alguna de les prohibicions de contractar establides en l'article 20 de la Llei de Contractes de les Administracions Públiques.  
Les reiterades deficiències en l'execució del contracte.  
L'incompliment greu dels deures essencials de l'urbanitzador directament imposats per esta llei.  
L'incompliment d'alguns dels compromisos oferits.  
La caducitat del programa per transcurs del termini total per a realitzar-lo i, si pertoca, la pròrroga.  
El mutu acord entre l'Ajuntament i l'urbanitzador, sense perjudici de les indemnitzacions que, si pertoca, siguen procedents en benefici dels propietaris de terrenys o altres afectats.  
La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
20.3. Seran causes de resolució del contracte per causes imputables a l'Ajuntament:  
La suspensió, per una causa imputable a l'Ajuntament, de la iniciació del contracte per un termini superior a sis mesos a partir de la data que s'hi assenyala per al seu començament.  
El desistiment o la suspensió del contracte per un termini superior a un any acordada per l'Ajuntament.  
20.4. Per a la resolució del contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge.  
20.5. L'Ajuntament, en resoldre l'adjudicació, podrà acordar que l'urbanitzador continue l'execució del programa amb les seues mateixes condicions, durant el temps indispensable per a evitar perjudicis a l'interés públic.  
Base 21a. L'extinció del contracte  
21.1. El contracte s'extingirà una vegada l'urbanitzador haja procedit al seu total compliment mitjançant la recepció de les obres d'urbanització a favor de l'Ajuntament.  
21.2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de tots els certificats d'obres, les factures emeses per l'empresari constructor i la documentació que justifique el pagament efectiu de les obres.  
21.3. Perquè puga operar la recepció d'obres definitiva, de forma tàcita o expressa, caldrà haver liquidat de forma prèvia i definitiva el programa.  
21.4. L'Ajuntament disposarà d'un termini de tres mesos per a inspeccionar les obres d'urbanització i, si pertoca, requerir a l'urbanitzador l'esmena d'aquelles deficiències observades, amb la indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu respectivament.  
Una vegada esmenades les deficiències observades, l'Ajuntament estendrà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
21.5. La recepció obres d'urbanització s'entendrà produïda als tres mesos del seu oferiment formal a l'Ajuntament sense una resposta administrativa expressa, o des que queden obertes a l'ús públic.  
21.6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, pertocarà la devolució de les garanties prestades per l'adjudicatari.  
Base 22a. Suspensió de llicències i programes.  
La publicació de l'anunci de les presents bases particulars de programació en el Diari Oficial de la Generalitat produirà els efectes suspensius de l'atorgament de llicències regulats en l'article 101 de la Llei Urbanística Valenciana, així com dels acords de nous programes en la zona afectada per l'actuació, d'acord amb el que disposa l'article 103 de la Llei Urbanística Valenciana. Durant el període de vigència de la suspensió dels acords aprovatoris de programes no s'admetran iniciatives de programació. Tampoc es podran aprovar bases particulars de programació, ni de forma expressa ni per aplicació del silenci administratiu.  
Així mateix, el Ple de l'Ajuntament va acordar aplicar les bases generals per a l'aprovació de programes per al desenvolupament d'actuacions integrades, que formen part de l'annex II del Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística.  
Estubeny, 25 de setembre de 2006.. L'alcalde: Ramón Simón Pérez.